Claudia Cadruvi Pfeiffer
La racolta dals siemis u pulmex e maionesa 

Dad Anita Simeon

Sch'ins dovra il pled trivial per trais vias che sa cruschan, alura è quai il dretg pled per circumscriver il prim roman da Claudia Cadruvi Pfeiffer. I sa cruschan trais vias: quella dad Anna Mengia, da Nescha e da quatter dunnas dal underground feminin - Barby, Garaschista, Veglia e Skin. Dunnas en trais divers temps cun trais diversas istorgias. En il center temporal stat Nescha, mamma da trais uffants pitschens, emploiada da televisiun. Er sche sia famiglia, e la fin finala ha ella quatter uffants - ses um pon ins er quintar lien -, na la laschan strusch fladar e ruassar, cumbatta ella per sia visiun, ses agen film. Il scenari dal film è alura la terza part dal cudesch. I sa tracta qua da l'istorgia d'in'acziun d'underground. Tant astgan ins tradir: "I dat ina revoluziun sco quai ch'igl ha anc mai dà dapi che la schimgia ha cumenzà ad ir sidretg ed è daventada dunna." L'emprima part è in roman istoric e raquinta l'istorgia da la tatta da Nescha, ella che sentiva gia al return da sia stagiun en il hotel ad Ascona, "co ch'ella vegniva a sfundrar en il mund dal vitg, in vitg stretg e sever envers ils agens ed anc pli fitg envers l'ester e nunusità". Ella ha alura er betg gì il curaschi da batter l'usità, ma tuttina aveva ella sia visiun ed ils fritgs da ses siemis ha sia biadia alura pudì racoltar. Las trais parts vegnan interferadas ed a la fin sa curclan lur oscillaziuns dal tuttafatg. Il zap fa bain e surtut il scenari da film dat a l'entir roman ina vart nunspetgada, mai vesida.